ธปท.ก้มหน้าดอกเบี้ยรับสุทธิสูงลิ่ว
หวังมาสเตอร์แพลน2กดลดลงแบงก์โต้สัดส่วนแคบมากแล้ว
10 ก.ค. 2555

หวังมาสเตอร์แพลน2กดลดลงแบงก์โต้สัดส่วนแคบมากแล้ว
แบงก์ชาติรับสเปรดดอกเบี้ยธนาคารพาณิชย์อยู่ในระดับสูงเมื่อเทียบต่างประเทศ 
นายไพบูลย์ กิตติศรีกังวาน ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) กล่าวว่า ขณะนี้ธนาคารพาณิชย์ไทยมีความแข็งแกร่งมาก และน่าจะมากที่สุดในโลก โดยยอมรับว่าส่วนต่างอัตราดอกเบี้ยรับสุทธิ (สเปรด) ของธนาคารพาณิชย์ยังสูงกว่าธนาคารในต่างประเทศ 
“ธปท.ไม่สามารถแก้ปัญหาสเปรดได้ด้วยการสั่งธนาคารพาณิชย์ แต่จะใช้วิธีเปิดให้ผู้เล่นรายใหม่เข้าสู่ตลาดมากขึ้น รวมทั้งให้มีการเปิดสาขาของธนาคารต่างประเทศ” นายไพบูลย์ กล่าว 
นายไพบูลย์ กล่าวว่า แผนพัฒนาระบบสถาบันการเงิน (มาสเตอร์แพลน) ฉบับที่ 2 จะมีส่วนกระตุ้นให้เกิดการแข่งขันระหว่างธนาคารพาณิชย์ รวมทั้งปรับปรุงประสิทธิภาพของธนาคาร เพื่อทำให้สเปรดอยู่ในระดับที่แคบกว่าในปัจจุบัน ซึ่งภาระของธนาคารพาณิชย์อยู่ที่ต้นทุนการดำเนินงาน ฉะนั้นธนาคารพาณิชย์จึงมีความจำเป็นที่จะต้องปรับปรุงต้นทุน โดยเฉพาะเรื่องของระบบให้มีประสิทธิภาพสูงขึ้น เพื่อบริหารสเปรดให้อยู่ในระดับที่เหมาะสม
“สเปรดของธนาคารพาณิชย์ไทยไม่ได้มีต้นทุนเฉพาะดอกเบี้ยเพียงอย่างเดียว ซึ่งมาสเตอร์แพลนฉบับที่ 2 จะช่วยลดต้นทุนในการทำธุรกิจลงได้ ทำให้สเปรดลดลงมา” นายไพบูลย์ กล่าว
นายไพบูลย์ กล่าวว่า ปัจจุบันดอกเบี้ยเงินฝากเป็นไปตามภาวะดอกเบี้ยในตลาดเงิน เชื่อมโยงกับดอกเบี้ยนโยบายทางการ แต่ภายใต้ภาวะทั้งหมดก็ยังมีธนาคารเฉพาะกิจของรัฐบาลที่เข้ามาแข่งขันระดมเงินฝาก ทำให้ผู้ฝากมีทางเลือกในการหาผลิตภัณฑ์เงินฝากใหม่ๆ เป็นการแข่งขันอีกรูปแบบที่สร้างแรงจูงใจให้ผู้ฝากเงิน แต่ธนาคารของรัฐก็ต้องตระหนักด้วยว่าต้องทำให้การแข่งขันมีความเป็นธรรม ไม่เช่นนั้นจะเกิดการบิดเบือนตลาด
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ไตรมาสแรกสเปรดของธนาคารพาณิชย์ทั้งระบบค่อนข้างต่ำ เป็นผลจากต้นทุนเงินฝากดอกเบี้ยพิเศษ รวมทั้งยังมีค่าธรรมเนียมการนำส่งเงินฝากเพิ่มเป็น 0.47% สเปรดของธนาคารจึงไม่ได้สูงมาก
ขณะที่ปัญหาในสหภาพยุโรปเชื่อว่าจะเป็นปัญหาอีกยาวไกล เพราะประเทศต่างๆ ไม่ได้ใช้ยาแรงในการแก้ปัญหา ฉะนั้นสิ่งที่ผู้ประกอบการต้องเตรียมตัวให้ดีในอีก 35 ปีจากนี้ เมื่อโลกยังปั่นป่วนอีกนาน คือสภาพคล่องและกระแสเงินสดที่ต้องมีความระมัดระวัง แต่อย่ากังวลกระทั่งไม่กล้าลงทุน
นายเกริก วณิกกุล รองผู้ว่าการด้านเสถียรภาพสถาบันการเงิน ธปท. กล่าวว่า ส่วนต่างดอกเบี้ยรับสุทธิของไทยในปัจจุบันไม่ได้ห่างมาก ค่อนข้างแคบด้วยซ้ำไป โดยถ้าเทียบกับประเทศในอาเซียนแล้วจะอยู่ระดับกลางๆ คาดว่าในระยะต่อไปที่ระบบธนาคารพาณิชย์มีการแข่งขันที่สูงขึ้นยิ่งจะทำให้สเปรดมีแนวโน้มลดต่ำลงด้วย